b'\n_START_ARTICLE_\nDiego Laxalt\n_START_SECTION_\nSeurajoukkueura\n_START_PARAGRAPH_\nUruguaylainen Defensor Sporting nosti Laxaltin junioreistaan edustusjoukkueeseen kes\xc3\xa4ll\xc3\xa4 2012. H\xc3\xa4n pelasi ensimm\xc3\xa4isen ottelunsa Primera Divisi\xc3\xb3nissa 1. syyskuuta 2012, kun Defensor Sporting voitti Montevideo Wanderersin vierasottelussa 4\xe2\x80\x930. Yhteens\xc3\xa4 Laxalt pelasi 15 p\xc3\xa4\xc3\xa4sarjaottelua kaudella 2012\xe2\x80\x932013. Ensimm\xc3\xa4isen ja kauden ainoan maalinsa h\xc3\xa4n teki 24. helmikuuta 2013 Nacionalia vastaan 1\xe2\x80\x930-vierasvoitossa. Elokuussa 2013 Italian Serie A:ssa pelaava Internazionale hankki Laxaltin 2,8 miljoonalla eurolla._NEWLINE_Kauden 2013\xe2\x80\x932014 Laxalt pelasi lainalla Bolognassa. H\xc3\xa4n pelasi ensimm\xc3\xa4isen Serie A -ottelunsa 25. syyskuuta 2013 joukkueen pelatessa kotonaan 3\xe2\x80\x933-tasapelin Milanin kanssa ja onnistui heti maalinteossa kahdesti. Yhteens\xc3\xa4 Laxalt pelasi kauden aikana 15 sarjaottelua, joissa h\xc3\xa4n teki nuo kaksi maalia. Syyskaudeksi 2014 Laxalt lainattiin toiseen Serie A -seuraan, Empoliin, jossa h\xc3\xa4n pelasi nelj\xc3\xa4 sarjaottelua. Tammikuussa 2015 Laxalt siirtyi kolmanteen lainaseuraansa samassa sarjassa, Genoaan. Kev\xc3\xa4tkauden aikana h\xc3\xa4n pelasi seurassa kahdeksan p\xc3\xa4\xc3\xa4sarjaottelua. Kaudella 2015\xe2\x80\x932016 h\xc3\xa4n pelasi Genoassa lainalla 35 liigaottelua, joissa teki kolme maalia._NEWLINE_Laxalt siirtyi puolentoista vuoden lainapestin j\xc3\xa4lkeen Genoaan pysyv\xc3\xa4sti 5,8 miljoonan euron siirtosummalla kes\xc3\xa4ll\xc3\xa4 2016. H\xc3\xa4n pelasi seuraavalla kaudella 36 Serie A -ottelua ja teki yhden maalin. Seuraavalla kaudella h\xc3\xa4n viimeisteli kolme maalia 32 pelaamassaan liigaottelussa.\n_START_SECTION_\nMaajoukkueura\n_START_PARAGRAPH_\nLaxalt on edustanut Uruguayta alle 20-vuotiaiden maajoukkuetasolla. H\xc3\xa4n oli mukana alle 20-vuotiaiden Etel\xc3\xa4-Amerikan-mestaruuskilpailuissa Argentiinassa 2013 ja saman ik\xc3\xa4luokan MM-kilpailuissa Turkissa samana vuonna. MM-turnauksessa Uruguay saavutti hopeaa. Laxalt pelasi Etel\xc3\xa4-Amerikan-mestaruuskilpailuissa yhdeks\xc3\xa4n ja MM-kilpailuissa seitsem\xc3\xa4n ottelua. Etel\xc3\xa4-Amerikan-mestaruusturnauksessa h\xc3\xa4n onnistui my\xc3\xb6s maalinteossa Brasiliaa vastaan._NEWLINE_Laxalt valittiin Uruguayn jalkapallomaajoukkueeseen ensimm\xc3\xa4isen kerran MM-karsintaotteluun Brasiliaa vastaan maaliskuussa 2016. H\xc3\xa4n ei kuitenkaan saanut peliaikaa, kuten ei saman vuoden Copa Am\xc3\xa9rica Centenariossakaan, vaikka kuuluikin joukkueeseen. Ensimm\xc3\xa4isen A-maaottelunsa h\xc3\xa4n pelasi MM-karsintaottelussa Venezuelaa vastaan saman vuoden lokakuussa. Ensimm\xc3\xa4isen arvokilpailujen lopputurnauksen ottelunsa h\xc3\xa4n pelasi MM-kilpailuissa 2018 tultuaan vaihdosta kent\xc3\xa4lle ottelussa Saudi-Arabiaa vastaan.'